Connie Hedegaard (KF), 2008-10-22:
For bl.a. ønsker Polen og i øvrigt et antal andre tidligere østeuropæiske lande jo også, at det er hele elsektorens auktionering, der skal stilles spørgsmålstegn ved.
Der har vi så tidligere i denne uge, på miljøministermødet i mandags, givet det franske formandskab mandat til, at de må prøve at indlede nogle bilaterale sonderinger med nogle af de lande, hvor der skabes flest problemer.
Men jeg må så sige til hr. Kim Mortensen, at en ting er nogle af de tidligere østeuropæiske lande og deres særlige bekymringer.
Noget andet er, at jeg sådan set også er ret bekymret over de nye tegn, der kommer fra Tyskland, for hidtil havde jeg måske haft en forståelse af, at Tyskland var med os, når det gjaldt at sørge for mest mulig auktionering, for det er jo det, der får markedet til at fungere, men sådan er det altså ikke helt.
Når man hører efter, hvad der bliver sagt fra Tysklands side lige nu, kan man høre, at Tyskland jo er en af de rigtig vanskelige spillere bl.a. i spørgsmålet om auktionering.
Det er ikke aktioneringer i forbindelse med el, men i forhold til nogle af de andre ting, hvor vi altså mener, at det rigtige må være at sørge for maksimal auktionering, for det er nu engang det, der får markedet til at fungere, og der ved jeg at jeg har et meget bredt Folketing bag mig.
Fru Anne Grete Holmsgaard ved jo, og jeg har også tidligere svaret i bl.a. Europaudvalget, at ja, det skal kun være et supplement og Danmark vil gøre, hvad vi kan for det.
Det er også rigtigt, at der, som spørgeren siger, er rigtig mange, der prøver med alle mulige ting, og derfor er det jo en meget, meget svær forhandlingssituation, der er nu og vil være i de kommende uger.
Jeg og den samlede regering har den opfattelse, at Danmarks rolle er at prøve at få denne pakke - så ambitiøs som overhovedet mulig - igennem.
Apropos hvad vi kan enes med Europa-Parlamentet om, kan jeg sige, at jeg var i Europa-Parlamentets klimaudvalg her i forrige uge, og at vi prøver at samarbejde meget stærkt med de kræfter i Europa-Parlamentet, der vil det samme som os, herunder i øvrigt at sørge for det her med ikke bare at holde 20 pct. som mål, men også stadig væk at prøve at få igennem, at EU allerede i den her ombæring skal blive enig med sig selv, hvis vi får en global aftale, om, hvordan vi så kan gå fra 20 pct. til 30 pct.
Det er jo det, EU har meldt ud sidste år, og det er det, vi har lovet under de internationale forhandlinger, og derfor er det meget, meget vigtigt, at vi ikke opgiver den del af målet.
Nu siger hr. Jeppe Kofod, at det er et tilbageskridt for EU-samarbejdet, at man tager hensyn til andre end dem, der udgør det kvalificerede flertal.
Jeg siger ikke, at det er en meget ideel ting, men at gøre det til et demokratisk problem synes jeg nu ikke at man skal.
Til gengæld synes jeg så, at det er vigtigt, at der bliver lagt rigtig, rigtig godt arm om det her, og at vi er nogle, der prøver at holde overliggeren ambitiøst og højt, og det er det, der er Danmarks rolle her i de kommende uger - heldigvis med rigtig mange gode allierede, herunder jo det franske formandskab, som også knokler for at få et godt resultat hjem.
Som jeg sagde før i et svar, jeg tror, det var til fru Mette Gjerskov, er der en problemstilling i det der med, hvordan EU går fra de 20 pct. og til 30 pct., som vi vil gøre, hvis vi får en global aftale.